En 73-årig mand er død efter et styrt fra anden sal på Sygehus Vendsyssel i Hjørring. Manden var indlagt med en blodprop, da han søndag aften omkring klokken 19.00 styrtede i døden fra anden sal. - Det er dybt, dybt tragisk. Manden var kun 73 år og skulle snart igang med genoptræningen, siger sygehusdirektør Ingeborg Thusgaard til TV2/Nord og fortsætter: - Vi tror, det er en ulykke, da han tilsyneladende har prøvet at holde fast i gardinet, for gardinstangen var rykket løs. Og vi ved, at han var glad for naturen, så vi tror, han har sat sig i karmen for at få noget frisk luft, Ifølge sygehusdirektøren tror Nordjyllands Politi heller ikke, der er tale om et selvmord. Derfor overvejer sygehuset heller ikke at øge sikkerheden. - Vi har tidligere drøftet at få sikkerhedsforanstaltninger på vinduerne, men da dette formentlig er en ulykke, kunne vi intet gøre ved det. Men hvis vi vurderer, at en person er selvmordstruet, har vi en vagt hos personen, siger Ingeborg Thusgaard.

Opsummering:
En ældre mand er død efter, han faldt ned fra anden sal på Sygehus Vendsyssel i Hjørring. Sygehuset kalder det en tragisk ulykke.